Title: Guia didàctica del professorat
Course: Llengua Catalana 6è Primària 1r T

1. Descripció del curs: característiques, a qui va dirigit, qüestions generals que cal tenir en compte.

Aquest curs de llengua catalana està pensat per portar-ho a terme amb l'alumnat de 6è durant el primer trimestre. És un curs competencial i dinàmic que pretén, a partir de la reflexió i la investigació, per una banda potenciar el talent lingüístic de l'alumne en totes les seves dimensions i, per l'altra, treballar les competències transversals.

Es basa en una metodologia activa, on l'alumne és el protagonista del seu aprenentatge i on es compagina tant el treball individual com el cooperatiu. Aquesta manera de fer ajudarà el professor a atendre la diversitat de l'aula.

Ha estat dissenyat per poder desenvolupar-lo tant en un entorn d'aula com en un entorn digital.

2. Ubicació en el currículum i competències

Aquest curs de llengua catalana treballa totes les dimensions de la llengua i les connecta de manera que s'estableixen relacions entre elles: l'expressió escrita, per exemple, manté relacions amb la comunicació oral pel que fa a les qualitats de tot discurs: adequació, coherència, cohesió i correcció lingüística. De la mateixa manera, la comprensió lectora i l’expressió escrita estan vinculades en tant que són les dues vessants de la comunicació escrita. Així mateix, la comprensió lectora i l’expressió escrita també estan vinculades amb la literatura com a fet comunicatiu, lingüístic i estètic.

Cada competència s’ha graduat en quatre nivells de consecució: cal millorar (nivell 1), satisfactori (nivell 2), notable (nivell 3) i excel·lent (nivell 4). Cada nivell porta implícit l’assoliment de l’anterior. Els criteris usats per fer la gradació estan relacionats amb la complexitat de les competències emprades.

El professorat ha d’encoratjar l’alumne a construir els seus aprenentatges i ha d'ajudar-lo a prendre consciència del seu progrés. Això s’ha de fer en un ambient de classe o un espai virtual que afavoreixi la comunicació, tant oral com escrita, i l’intercanvi d’idees, i cal que animi a la reflexió sobre la manera d’aprendre a parlar i a escriure cada vegada millor.

L’avaluació, en aquest curs, forma part del procés d’ensenyament i fa possible que l’alumne prengui decisions i apliqui connexions.

Les competències que treballem en aquest trimestre de llengua catalana de sisè són:

Dimensió comprensió lectora

- Competència 1. Obtenir informació, interpretar i valorar el contingut de textos escrits de la vida quotidiana, dels mitjans de comunicació i acadèmics per comprendre’ls.
- Competència 2. Reconèixer els gèneres de text, l’estructura i el seu format, i interpretar-ne els trets lèxics i morfosintàctics per comprendre’l.
- Competència 3. Desenvolupar estratègies de cerca i gestió de la informació per adquirir coneixement.

Dimensió expressió escrita

- Competència 4. Planificar l’escrit d’acord amb la situació comunicativa (receptor, intenció) i a partir de la generació d’idees i la seva organització.
- Competència 5. Escriure textos de tipologia diversa i en diferents formats i suports amb adequació, coherència, cohesió i correcció lingüística.
- Competència 6. Revisar i corregir el text per millorar-lo, i tenir cura de la seva presentació formal.

Dimensió comunicació oral

- Competència 7. Obtenir informació, interpretar i valorar textos orals de la vida quotidiana, dels mitjans de comunicació i acadèmics, incloent-hi els elements prosòdics i no verbals.
- Competència 8. Produir textos orals de tipologia diversa amb adequació, coherència, cohesió i correcció lingüística, emprant-hi els elements prosòdics i no verbals pertinents.

Dimensió literària

- Competència 12. Escriure textos literaris per expressar realitats, ficcions i sentiments.

Dimensió actitudinal i plurilingüe

- Actitud 1. Adquirir l’hàbit de la lectura com un mitjà per accedir a la informació i al coneixement, i per al gaudi personal; i valorar l’escriptura com un mitjà per estructurar el pensament i comunicar-se amb els altres.
- Actitud 2. Implicar-se activament i reflexiva en interaccions orals amb una actitud dialogant i d’escolta.

Àmbit digital

- Competència 2. Utilitzar les aplicacions d’edició de textos, presentacions multimèdia i tractament
- Competència 4. Cercar, contrastar i seleccionar informació digital adequada per al treball a realitzar, tot considerant diverses fonts i mitjans digitals.
- Competència 6. Organitzar i utilitzar un entorn personal de treball i aprenentatge amb eines digitals per desenvolupar-se en la societat del coneixement.
- Competència 8. Realitzar activitats en grup tot utilitzant eines i entorns virtuals de treball col·laboratiu.
- Competència 11. Actuar de forma crítica i responsable en l’ús de les TIC, tot considerant aspectes ètics, legals, de seguretat, de sostenibilitat i d’identitat digital.

Àmbit d'aprendre a aprendre

- Competència 4. Participar a l’aula, al centre i a l’entorn de manera reflexiva i responsable

Àmbit d'autonomia i d'iniciativa personal

- Competència 2. Adquirir confiança i seguretat en un mateix.
- Competència 4. Implicar-se activament en la realització de projectes col·lectius

3. Metodologia emprada

Les activitats proposades segueixen una metodologia activa i motivadora. A partir d'una pregunta i d'una imatge plantegem un tema amb diferents tipus d'activitats.

Aquest tipus de treball ofereix a l'alumnat l'oportunitat de pensar per ells mateixos, d'investigar, d'aprendre dels seus errors i dels seus encerts, i així aprendran a ser crítics. Aquests projectes tenen aplicació en el món real més enllà de l’aula i busquen crear una educació interdisciplinària amb un significat. També fomenta que l’alumnat aprengui a aprendre, i els motiva a descobrir, a treballar en grup i, el més important, potenciem un aprenentatge significatiu.

Per altra banda, desenvolupa la seva competència digital potenciant la seva autonomia de treball en un entorn virtual.

És a dir, mitjançant aquests treballs, els i les alumnes treballaran seguint una metodologia engrescadora i significativa que els permetrà utilitzar les habilitats potenciades en altres projectes al llarg de la seva escolaritat.

Dins de cada tema s'ha incorporat un llibre amb tot el material teòric necessari per portar a terme la programació, amb conceptes bàsics, ortografia, lèxic i gramàtica.

4. Agrupaments de l'alumnat

Durant tot el projecte es faran diferents tipus d'agrupaments per desenvolupar tant les habilitats personals com socials. A cada activitat s'hi especifica el tipus d'agrupament, que es podrà fer tant presencial com virtual.

Les activitats pensades per fer a nivell individual busquen un treball de reflexió individual i resulten fonamentals per reelaborar les idees a partir del que discuteixen en el grup de treball.

Les activitats pensades per fer amb grups cooperatius parteixen de l’heterogeneïtat interna dels grups per dur a terme estratègies que es beneficiïn de la diversitat de perfils i habilitats de l’alumnat. Estan pensades com una estratègia per fer front a les dificultats per gestionar la diversitat del grup-classe.

5. Recursos necessaris

L'alumnat necessitarà tenir coneixements de com fer una presentació amb l'ordinador amb sistema operatiu Windows (Power point) o Apple (Keynote).

Tanmateix, es podrà fer servir el programari lliure com a eina per a fer presentacions com, per exemple, el LibreOffice. Tant el Microsoft PowerPoint com el LibreOffice poden funcionar amb tots els sistemes operatius.

6. Explicació de cada activitat

TEMA 1. EL REPORTATGE

Activitat 1. PROJECTE Ens ha afectat per igual la COVID? | El docent fa reflexionar, a partir d'una pregunta clau que inicia el projecte i recolzant-se en una imatge. | Escola: Grupal Casa: Meet |
Activitat 2. PROJECTE Fòrum | S’inicia un debat a la plataforma o a l’aula en el que cadascú aporta la seva experiència. Un cop tothom hagi participat, el professor/a farà adonar als infants que ha hagut moltes maneres de viure la pandèmia i els proposarà investigar altres realitats. | Individual | Participació en la conversa
Activitat 3. COMPR. ORAL El nou coronavirus | L’alumnat visiona aquest vídeo i respon a les preguntes. | Individual | Activitat en línia
Activitat 4. ORTOGRAFIA Repàs normes accentuació | Consta de dues parts. Una primera on es repassen les normes d'accentuació (capítol 1.1) i una segona part amb uns exercicis interactius. | Escola: Parelles Casa: individual | Activitat interactiva Casa: tramesa
Activitat 5. COMPR. ORAL Símptomes i prevenció de la COVID.19 | Responen el qüestionari. | Individual | Tramesa
Activitat 6. PROJECTE Investiguem diferents punts de vista: grups d’experts i activitat vocabulari. | Es reparteix un reportatge diferent (4 diferents) a cada grup. El llegeixen entre tots/es i contesten les preguntes formulades i omplen la tasca de Vocabulari. El/la mestre pot veure les solucions de les preguntes a la carpeta de Recursos . Un cop fet això tenen una activitat interactiva de sinònims i antònims relacionada amb cada un dels reportatges treballats. Per realitzar aquestes activitats poden consultar els capítols 2.1 i 2.2 del llibre. | Escola: Grupal Casa: Meet | Tramesa activitat vocabulari Interactiva
Activitat 7. LÈXIC Glossari i exercicis | Tenen a la seva disposició en el llibre, un document amb vocabulari nou. El podran revisar per entendre els articles. Hauran de resoldre l’exercici proposat. | Individual | Activitat en línia
Activitat 8. PROJECTE Investiguem diferents punts de vista: grups d’experts | Cada membre dels grups anteriors haurà de formar part d’un nou grup on hauran d'explicar cada aspecte treballat. Exposaran la síntesi del seu article amb l'ajuda de la rúbrica d'expressió oral. Paral·lelament, indicarem a un company/a que faci la coavaluació de l'expressió oral. | Escola: Grupal Casa: Meet | Rúbrica expressió oral Rúbrica coavaluació
Activitat 9. EXPR. ESCRITA Conceptes bàsics: el reportatge | Fem una primera activitat interactiva per introduir el format d'un reportatge. A continuació, a partir del capítol 3 del llibre, expliquem les parts que té un reportatge. L'alumnat farà l'activitat interactiva per comprovar que ha entès els conceptes. | Escola: Grupal Casa: Meet | Activitat interactiva
Activitat 10. GRAMÀTICA Tipus d’oracions | Primer treballem els conceptes del capítol 4.1 del llibre A continuació, analitzem diferents tipus d’oracions tots junts/es. | Escola: Grupal Casa: Meet | Participació
Activitat 11. GRAMÀTICA Exercicis tipus oracions | Practiquen la classificació de les oracions. | Escola: Grupal Casa: Meet | Tasca enviada
Activitat 12. EXPR. ESCRITA Analitzem un reportatge | Se’ls dona un reportatge i han de diferenciar les parts treballades. | Individual | Tramesa
Activitat 13. ORTOGRAFIA Diftongs, hiats | Introduïm els nous conceptes, que trobarem als capítols 1.2 i 1.3, i practiquem amb exercicis a l'activitat 13.1 i 13.2. | Escola: Grupal Casa: Meet | Activitats en línia
Activitat 14. PROJECTE Tria del tema i del grup | Cada alumne tria el tema sobre el que vol fer el reportatge. Un cop tots/es han escrit la seva opció al Journal, el/la mestre els agruparà segons les seves preferències. | Individual |
Activitat 15. GRAMÀTICA Propietats textuals i ús de les cometes | Introduïm els nous conceptes dels capítols 4.2 i 4.3 del llibre. Els hauran de posar en pràctica en els seus escrits. | Escola: Grupal Casa: Meet |
Activitat 16. ORTOGRAFIA Accentuació | Activitat d'avaluació final sobre l'ortografia treballada. Es dona una alternativa per l'alumnat que no assoleixi els conceptes. | Escola: Grupal Casa: Meet | Activitat en línia
Activitat 17. PROJECTE Elaborem el nostre reportatge: investigació científica, entrevista i opinió personal. Muntem i presentem el reportatge. | Treballen en grup buscant la informació que necessiten. Ajudem l’alumnat amb els editors de textos. Un cop revisat el treball, es penjarà a la web de l'escola. |  | Base d’orientació Reportatge final

TEMA 2. LA PUBLICITAT

Activitat | Observacions | Agrupament | Avaluació
Avaluació inicial | Per portar-la a terme es proposen tres activitats en línia, juntament amb tres propostes per l'alumnat que necessiti reforç. | Individual | Autocorrectives
Activitat 1 . PROJECTE Introducció | El docent fa reflexionar sobre la publicitat a partir d’uns vídeos. Els farem unes preguntes que serviran de punt d’inici. | Escola: Grupal Casa: Meet |
Activitat 2. PROJECTE Què és la publicitat? | S’inicia una explicació a la plataforma o a l’aula. El professor/a farà adonar als infants dels aspectes més importants de la publicitat. S'utilitzen els capítols 1.1 i 2.1 del llibre. | Escola: Grupal Casa: Meet | Participació en la conversa
 | Al finalitzar hauran de fer una tasca per comprovar que han entès els conceptes. | Individual | Activitat en línia
Activitat 3. LÈXIC Camp semàntic de la publicitat | L'alumnat haurà de fer una activitat interactiva emprant el vocabulari del món de la publicitat. | Individual | Activitat en línia
Activitat 4. PROJECTE En la societat actual, hi ha encara esteriotips de gènere? És important la publicitat? | Obrim un fòrum on l'alumnat expressa la seva opinió, al mateix temps que debat les opinions dels seus companys i companyes. | Individual | Activitat en línia
Activitat 5. COMPRENSIÓ LECTORA Estereotips de gènere | Els donem el text. Un cop llegit establim un diàleg tot responent les preguntes d’un guió donat. | Escola: Grupal Casa: Meet | Tramesa
Activitat 6. LÈXIC Recursos expressius literaris | Tenen a la seva disposició un document amb els recursos expressius. Oferirem exemples de cada recurs. Capítol 2.2 del llibre. L'alumnat haurà de fer un exercici per assolir aquest vocabulari. | Individual | Activitat en línia
Activitat 7. GRAMÀTICA Verbs copulatius i predicatius. Complement directe | Expliquem els nous conceptes  i practiquem amb exercicis. La teoria la podran consultar al capítol 4. | Escola: Grupal Casa: Meet | Activitat en línia
Activitat 8. EXPR. ESCRITA Fem un eslògan | Expliquem com es fa un eslògan, capítol 1.3, i la simbologia dels colors, capítol 1.2 del llibre. A partir d'una idea comuna, cada alumne/a haurà de fer el seu eslògan. L'activitat va acompanyada d'un document amb una guia per orientar l'alumnat. Proposem una activitat de reconeixement de logotips. | Individual | Tramesa Activitat en línia
Activitat 9. ORTOGRAFIA L'accentuació de les vocals e/o | Introduïm la nova regla amb l'ajuda dels capítols 3.1 i 3.2 i practiquem amb exercicis en línia. | Escola: Grupal Casa: Meet | Activitat en línia
Activitat 10. PROJECTE Què és una campanya publicitària? Com fer un espot publicitari. | Expliquem què és una campanya publicitària i com fer un espot: capítols 1.4 i 1.5 del llibre. Es torna a repassar la simbologia dels colors, capítol 1.2. Expliquem el concepte de guió literari, guió tècnic i guió il·lustrat. | Escola: Grupal Casa: Meet | Participació
Activitat 11. Analitzem anuncis de la televisió | Analitzem conjuntament dos espots publicitaris omplint una graella. | Escola: Grupal Casa: Meet |
Activitat 12.  EXPR. ORAL Exposició d’un anunci | Individualment escullen un espot i, seguint el guió que els facilitem, l'analitzen. L'exposen davant de la classe. Un company/a avaluarà  la seva exposició. | Escola o Meet Individual | Tramesa Coavaluació. Rúbrica d'expressió oral
Activitat 13. ORTOGRAFIA Per què, perquè, per a què | Introduïm la nova regla, capítol 3.3 del llibre,  i practiquem amb exercicis. | Escola: Grupal Casa: Meet | Activitat en línia
Activitat 14. GRAMÀTICA Complement directe | Fem un exercici en línia d’avaluació de gramàtica. |  |
Activitat 15. PROJECTE

Elaborem el guió il·lustrat i fem l’espot publicitari.

Activitat 16. PROJECTE

Gravació
En grups de 4 fem un espot publicitari seguint el document del Guió il·lustrat.

Un cop tingui el vistiplau del tutor/a, es podrà fer la gravació, amb la rúbrica com a guia.

Ajudem l’alumnat amb els editors de vídeo.  El seu treball es penjarà a la pàgina web.

S'utilitzaran hores d'altres matèries per l'edició dels vídeos (treball interdisciplinar).
Escola: Grupal

Casa: Meet, família o individual.
Tramesa del guió il·lustrat

Anunci final

7. Avaluació

L'avaluació del curs és contínua i està present en tot el procés d'ensenyament. Les activitats proposades per portar a terme l'avaluació són variades, per tal que l'alumne pugui mostrar tot el que sap. A més a més, poden ser resoltes de diverses maneres per tal de donar resposta a la diversitat de l'aula.

Durant tota la programació hi ha varietat en la tipologia d'avaluació. Tenint en compte la finalitat de l'avaluació trobem una avaluació inicial (coneixements previs), una de formativa (rúbriques, base d'orientació, qüestionaris d'avaluació i coavaluació, conversa...) i una de sumativa (entrega d'un producte final).

A continuació especifiquem les activitats a partir de les quals el professorat pot avaluar les dimensions treballades.

TEMA 1. ENS CONVERTIM EN REPORTERS

Especifiquem les activitats plantejades per avaluar cada una de les dimensions.

DIMENSIÓ ORAL | DIMENSIÓ ESCRITA | DIMENSIÓ LITERÀRIA | DIMENSIÓ PLURILINGÜE
Expressió oral | Comprensió oral | Expressió escrita | Comprensió escrita | Activitat 7 | Activitats 8 i 17
Activitat 8 | Activitats 3 i 5 | Activitat 17 | Activitat 6

TEMA 2. FEM UNA CAMPANYA PUBLICITÀRIA

Especifiquem les activitats plantejades per avaluar cada una de les dimensions.

DIMENSIÓ ORAL | DIMENSIÓ ESCRITA | DIMENSIÓ LITERÀRIA | DIMENSIÓ PLURILINGÜE
Expressió oral | Comprensió oral | Expressió escrita | Comprensió escrita | Activitat 6 | Activitat 14
Activitat 14 | Activitat 12 | Activitats 8 i 14 | Activitats 2.1 i 5